**EELNÕU 2022/105**

 **KOMISJONID:**

|  |  |
| --- | --- |
| eelarve- ja arengukomisjon | JK |
| hariduskomisjon | X |
| kultuuri- ja spordikomisjon | X |
| majandus- ja keskkonnakomisjon | X |
| revisjonikomisjon | X |
| sotsiaalkomisjon | X |
| seeniorite nõukoda | X |
| noortevolikogu | X |

**VILJANDI LINNAVOLIKOGU**

MÄÄRUS

### 25. august 2022 nr

Viljandi Linnavolikogu 28.06.2018 määruse nr 21

„Viljandi linna kaasav eelarve“ muutmine

Määrus kehtestatakse kohaliku omavalitsuse korralduse seaduse § 22 lõike 1 punkti 37 ja kohaliku omavalitsuse finantsjuhtimise seaduse § 21 lõike 1 punkti 2 alusel.

§ 1. Muuta määruse § 3 lõiget 1 ja sõnastada see alljärgnevalt:

„(1) Kaasava eelarve suurus kehtestatakse iga-aastaselt eelarvestrateegias.“

§ 2. Muuta määruse § 6 lõiget 1 ja sõnastada see alljärgnevalt:

„(1) Esitatud ideid analüüsib ja hindab Viljandi Linnavalitsuse moodustatud komisjon.“

§ 3. Rakendussätted

(1) 2023. aasta kaasava eelarve suurus on 40 000 eurot.

(2) Määrus jõustub kolmandal päeval pärast avaldamist Riigi Teatajas.

(allkirjastatud digitaalselt)

Helmen Kütt

linnavolikogu esimees

# Koostaja(d): Reet Alev

**Esitatud:** 01.08.2022

**Esitaja:** Viljandi Linnavalitsus **Ettekandja:** Madis Timpson

**Lk arv:** 2

**Hääletamine:** nõudmisel

Seletuskiri

**Viljandi Linnavolikogu 28.06.2018 määruse nr 21**

**„Viljandi linna kaasav eelarve“ muutmine**

1. Eelnõu eesmärk on muuta Viljandi Linnavolikogu 28.06.2018 määrusega kehtestatud Viljandi linna kaasava eelarve korda. Eelnõuga muudetakse eelarveaastaks määratud kaasava eelarve suurust ning ideid analüüsiva ja hindava komisjoni moodustamise aluseid.

2. Määrus kehtestatakse kohaliku omavalitsuse korralduse seaduse § 22 lõike 1 punkti 37 ja kohaliku omavalitsuse finantsjuhtimise seaduse § 21 lõike 1 punkti 2 alusel.

3. Viljandi Linnavolikogu 28.06.2018 määrusega kehtestatud Viljandi linna kaasava eelarve korra § 3 näeb ette kaasava eelarve suuruseks eelarveaastal 30 000 eurot. Koalitsioonileping aastateks 2021-2025 näeb ette kaasava eelarve mahu tõstmise igal aastal 10 000 euro võrra. Viljandi linna eelarvestrateegia aastateks 2022-2028 II lugemise eelnõus on kaasava eelarve summaks 2023. aastaks 40 000 eurot, 2024. aastaks 50 000 eurot ning 2025., 2026., 2027. ja 2028. aastaks 60 000 eurot.

Kuna kehtiv kaasava eelarve kord näeb ette kaasava eelarve menetluse algatamise hiljemalt eelarveaastale eelneva aasta 1. oktoobriks, on vajalik enne 2023. aasta kaasava eelarve menetlust määrata kindlaks selle summa.

Kehtiva Viljandi linna kaasava eelarve korra § 6 lõike 1 kohaselt analüüsib ja hindab esitatud ideid komisjon, kuhu kuuluvad linnavalitsuse liikmed, majandusameti juhataja, linnaarengu spetsialist, hangete peaspetsialist, ehituse peaspetsialist, haridus- ja kultuuriameti juhataja ning peaarhitekt-arhitektuuriameti juhataja. Viimastel aastatel on Viljandi Linnavalitsuse ametiasutuse struktuuris ja ametinimetuste osas tehtud muudatusi ning kõiki eelpool loeteletud ametinimetusi struktuuris enam ei ole. Eelnõuga muudetakse komisjoni moodustamise aluseid nii, et ei lisata komisjoni koosseisu määrusesse, sest komisjoni koosseis võib aja jooksul muutuda kiiremini kui määrusega kehtestatud kord. Eelnõu näeb ette, et esitatud ideid analüüsib ja hindab Viljandi Linnavalitsuse poolt moodustatud komisjon.

4. Kulu suurus eelarvele 2023. aastal on 40 000 ning järgnevatel aastatel vastavalt eelarvestrateegiale.

(allkirjastatud digitaalselt)

Reet Alev

linnaarengu peaspetsialist